Oud-Naspers-hoof skep Afrikaanse leerstoel by USUniversiteit Stellenbosch. Foto: Facebook Ton Vosloo, oud-Naspers-hoof en sy vrou, Anet Pienaar-Vosloo, het besluit om ŉ Leerstoel in Afrikaanse Taalpraktyk aan die US te borg. Dit kom kort nadat die Konstitusionele Hof die Universiteit Stellenbosch (US) se taalbeleid, wat voorkeur aan Engels gee, gehandhaaf het. Die leerstoel word vir ŉ tydperk van vyf jaar geborg. Benewens die leerstoel, word geld beskikbaar gemaak vir beurse vir verdienstelike studente wat Afrikaans op nagraadse vlak aan die US studeer. Volgens die Vosloo-egpaar is die leerstoel gemik op die verdere uitbou van Afrikaans as belangrike instrument in diens van die Suid-Afrikaanse gemeenskap as ’n geheel. Die Afrikaanse gemeenskap het in Oktober sy ongelukkigheid uitgespreek oor die Grondwethof se eenparige uitspraak oor die universiteit se taalbeleid. Die US se 2016-beleid gee voorkeur aan Engels as onderrigtaal, terwyl klasse in Afrikaans aangebied sal word indien dit redelik en prakties uitvoerbaar is. Maroela Media het vroeër berig dat die organisasie Gelyke Kanse ŉ aansoek gebring het om direk tot die Konstitusionele Hof te appelleer teen ŉ uitspraak van die Kaapstadse hooggeregshof wat die nuwe taalbeleid van die US gehandhaaf het. Die Konstitusionele Hof het egter berig die US mag sy nuwe taalbeleid toepas. In antwoord op waarom hy en sy vrou na vore tree met die ondersteuning van Afrikaans, antwoord Vosloo: “In my memoires Oor grense: ’n Lewe in die media in ’n tyd van verandering, wat verlede jaar gepubliseer is, het ek ’n hoofstuk geskryf, getiteld ‘Afrikaans in ’n kreeftegang’. Daarin het ek die punt gemaak dat ek hoop begenadigde individue tree na vore vir wie dit om Afrikaans van A tot Z gaan. “Anet en ek het die genade dat ons kan help. Afrikaans is, soos Jan Rabie geskryf het, ons suurstof. Dis nou die tyd om in te tree om hierdie ongelooflike kennisbron ter wille van ons nasie se toekoms verder uit te bou.” Vosloo was tot 2015 vir 59 jaar in die bedryf as joernalis en redakteur. Die afgelope drie jaar het hy in joernalistiek aan die US doseer. Sy vrou, Pienaar-Vosloo, ook ’n oudjoernalis, is besig met die derde televisiereeks Mooi vir die VIA TV-kanaal. Sy is ’n Matie wat in die kunste gestudeer het en welbekend is vir haar rol as medestigter en direkteur van onder meer die Klein Karoo Nasionale Kunstefees, Aardklop en verskeie ander feeste landswyd. Sy is ook die eerste vroulike voorsitter van die Baxter-teater in Kaapstad. Prof. Wim de Villiers, rektor en visekanselier van die US, sê die skenking help nie net met die handhawing van Afrikaans as onderrigmedium nie, maar ook met die bevordering van Afrikaans as wetenskap- en beroepstaal binne ’n meertalige gemeenskap. “Sover ons weet is dit die eerste en enigste geborgde leerstoel in Afrikaanse taalpraktyk by enige universiteit,” voeg hy by. Prof. Ilse Feinauer van die Departement Afrikaans en Nederlands in die US se Fakulteit Lettere en Sosiale Wetenskappe, is as bekleër van hierdie leerstoel aangewys. Sy gee sedert 1982 klas en is vanaf 1996 betrokke by die nagraadse program in vertaling wat onder haar leiding van ’n nagraadse diploma in vertaling tot ’n PhD in vertaling uitgebou is. “Dit is vir my ’n ongelooflike eer en voorreg om hierdie leerstoel te kan beklee. Ek gee alle krediet aan prof. Wim de Villiers wat die aanvoorwerk gedoen het om hierdie leerstoel binne die departement ’n realiteit te maak.” Volgens prof. Feinauer is daar reeds beurse aan vier honneursstudente, drie magisterstudente, twee PhD-studente en een nadoktorale genootskap in Afrikaans en Nederlands vir 2020 toegeken. “Hierdie leerstoel skep vir die departement die geleentheid om by uitstek nagraadse studente te bemagtig om in en oor Afrikaans navorsing te kan doen, ten einde ná afloop van hul studie in en met Afrikaans ’n professionele loopbaan te kan volg,” voeg sy by. Die Vosloos is reeds ’n geruime tyd gewaardeerde US-skenkers.